Nissum Fjord Rundt
Nissum Fjord Rundt er en regional skiltet cykelrute omkring Nissum Fjord. Ruten findes i en længere og en kortere version på hhv. 145 km og 94 km, hvoraf 41 km er på grusvej.
Den længere følger Nissum Fjords vestside på Torsmindetangen med fiskerihavnen i Thorsminde med sluse og Strandingsmuseet St. George, fortsætter over Bøvling Klit, Fjaltring, Trans og Bovbjerg Fyr til Ferring med Jens Søndergaards Museum.
Herfra går ruten over Bonnet og Lomborg ind i Klosterhede Plantage, over Vemb, Skærum Mølle og Nørre Vosborg, gennem Stråsø Plantage, over Vedersø og Vedersø Klit til Husby Klitplantage og feriestedet Fjand ved Nissum Fjord.
Den kortere rute følger den længere, men drejer af ved Fjaltring, passerer Bøvlingbjerg, Bækmarksbro og Møborg for at nå den længere Rute 17 nord for Bur.